text: Jylland ramt af rodgalskab
  10 februar 2012 kl. 16.26
  NaturErhvervstyrelsen har konstateret rodgalskab i en mark tæt ved Kolding. Sygdommen er aldrig konstateret vest for Storebælt.
  Rodgalskab forårsages af et virus, der spredes med en jordboende svamp. Svampen kan let spredes fra mark til mark via jord på roer, kartofler, redskaber og dyr. Rodgalskab i sukkerroer betyder, at sukkerprocenten og dermed udbyttet nedsættes med ca. 30 procent.
  
  Eksporten af kartofler også påvirket af fundet
  Selv om kartofler ikke bliver smittet eller tager skade af rodgalskab, så kan jorden, der hænger ved kartoflen, overføre smitten. Det betyder, at omsætning af læggekartofler til lande både i og udenfor EU bliver påvirket af det seneste fund af rodgalskab ved Kolding.
  Avlere og eksportører af læggekartofler fra hele Danmark skal nu for fremtiden være opmærksomme på, om deres eksportmarkeder kræver øget kontrol af deres læggekartofler.
  